
Homérosz nyomában

Dolgozatom célja, hogy bemutassa egy műfaj, az eposz, illetve a műfaj paródiáin keresztül annak változását, irodalomban betöltött szerepét, mindezt úgy, hogy ebből a hosszú alakulástörténetből három művet ragadok ki, s ezeket értelmezem: az antik eposzt, Homérosz Odüsszeia és Íliász című művén keresztül, az eposzi hagyománnyal való szakítás példáját, Petőfi Sándor A helység kalapácsa című paródiáját, illetve egy kortárs megvalósulást, Varró Dániel Petőfi Sándor című művét.
A dolgozat első részében általánosan vizsgálom az irodalmi hagyományt, az irodalom mozgatórugóit, középpontban az utánzás-eredetiség és az intertextualitás fogalmak tisztázásával, a paródia szükségessége, jelentősége, jellemzői is tárgyalásra kerülnek.A dolgozat középpontjába a három mű interpretációja kerül, összehasonlítva a közös elemeket; az eposzi kellékek és a nyelvi paródia eszközeit, funkcióját, valamint a szövegszervező eljárásokat. Igyekszem visszautalni a fent említett fogalmakra, s vizsgálom ezek megvalósulását az alkotásokban, különös figyelmet fordítva az intertextualitás jelenségére. Kísérletet teszek arra, hogy bebizonyítsam, hogy a művek hermeneutikája csak rendszerben működik (hermeneutikai kör), illetve vizsgálom, hogy a ricoeuri hármas mimézis „modellje”, illetve fogalmai mennyiben alkalmazhatók a három szövegre.
A befejező részben kitérek a homéroszi hagyomány lírában való folytatásának lehetőségeire is, elsősorban Kovács András Ferenc, Konsztantinosz Kavafisz és Jorge Luis Borges költeményeinek értelmezésével.



